Orkanen i Fårup Sommerland er blevet nummer to i kampen om titlen bedste, nye rutsjebane i 2013.

Fårup Sommerlands nyeste rutsjebane, Orkanen, er af en international jury og det tyske magasin Kirmes & Park Revue blevet kåret som Europas næstbedste nye rutsjebane i 2013. - Det er kæmpestort, og vi er meget stolte over, at vi her i Nordjylland åbenbart har format til at bygge en rutsjebane, der markerer sig blandt de allerbedste i Eruopa. At vi har fået denne pris, sætter en tyk streg under, at vi har ramt plet med Orkanen, siger direktør i Fårup Sommerland Søren Kragelund. Orkanen har kostet 40 millioner kroner og er den hidtil dyreste rutsjebane i sommerlandet. I sæsonen der er så godt som overstået har hele 361.000 gæster taget en tur, og sidste chance i år bliver i skolernes efterårsferie i uge 42 hvor Fårup Sommerland for første gang nogensinde holder åbent.